# BOSNA I HERCEGOVINA

**FEDERACIJA BOSNE I HERCEGOVINE**

# KANTON SREDIŠNJA BOSNA / SREDNJOBOSANSKI KANTON

**SABOR / SKUPŠTINA**

***Broj: 01-04- 57 / 21***

***Datum: 3.2.2021.godine***

#### STRUČNA SLUŽBA VLADE

* **Ovdje –**

***ZASTUPNIČKA PITANJA I INICIJATIVE POSTAVLJENE NA XVII. SJEDNICI SABORA KANTONA SREDIŠNJA BOSNA ODRŽANOJ 2.2.2021.godine***

**Zastupnica Vildana Kulić:**

*(Zastupničko pitanje upućeno Vladi Kantona i Ministarstvu gospodarstva)*

„1. Zašto na službenoj stranici Vlade Kantona Središnja Bosna i Ministarstva gospodarstva nije objavljen Popis subjekata koji ispunjavaju uvjete iz Javnoga poziva za odabir korisnika sredstava sa stavke Subvencije privatnim poduzećima i poduzetnicima – poticaj gospodarstvu za 2020. godinu?

**Obrazloženje:** Navedeni Javni poziv objavljen je na službenoj stranici Vlade Kantona Središnja Bosna u kolovozu 2020. Krajem prosinca objavljen je popis subjekata koji ne ispunjavaju uvjete prema tom Javnom pozivu, njih 57. Popis subjekata koji ispunjavaju uvjete nije objavljen, nego su se subjekti pojedinačno zvali i obavještavali o potpisivanju ugovora. Ako postoji javna evidencija onih koji nisu, treba postojati i onih koji jesu. S obzirom na to da su se svi popisi prema javnim pozivima do sada objavljivali, može se pomisliti da se nešto želi sakriti od građana.

Stoga, tražim da se navedeno objavi javno na stranici Ministarstva gospodarstva Kantona Središnja Bosna, kao i da se popis onih koji su ostvarili pravo prema tom Javnom pozivu, zajedno s odobrenim iznosima, dostavi i meni osobno.“

**Zastupnica Vildana Kulić:**

*(Zastupničko pitanje upućeno Ministarstvu obrazovanja, znanosti, mladih, kulture i športa)*

„1. Tražim da mi se odgovori na pitanje koje sam uputila Ministarstvu obrazovanja, znanosti, mladih, kulture i športa Kantona Središnja Bosna, a odnosi se na reakciju tog Ministarstva na prijavu koju je uputio Transparency International u BiH po pitanju političkog oglašavanja u prostorijama Osnovne škole „Busovača.“

 Ministar obrazovanja, znanosti, mladih, kulture i športa Bojan Domić odgovorio je na ovo pitanje.

**Zastupnik Sifet Mrkonja:**

*(Zastupničko pitanje upućeno Ministarstvu zdravstva i socijalne politike)*

„Koliko je respiratora zdravstvenim ustanovama u Kantonu Središnja Bosna donirala Federalna uprava za civilnu zaštitu te zbog kojih razloga je Klinička bolnica Mostar vratila te respiratore?“

Ministar zdravstva i socijalne politike Anto Matić odgovorio je na ovo pitanje.

**Zastupnik Admir Škandro:**

*(Zastupničko pitanje upućeno Ministarstvu prostornog uređenja, gradnje, zaštite okoliša, povratka i stambenih poslova)*

„Tražim od Ministarstva prostornog uređenja, gradnje, zaštite okoliša, povratka i stambenih poslova, odgovor na sljedeća pitanja:

1. Na osnovi kojih kriterija Ministarstvo odobrava sredstva za projekte utopljivanja objekata?

2. Ispunjava li Moto Cross klub 'Bugojno' potrebne zakonske uvjete odnosno propisane kriterije za dodjelu sredstava u svrhu utopljivanja prostorija?“

Ministar prostornog uređenja, gradnje, zaštite okoliša, povratka i stambenih poslova Amir Šečibović odgovorio je na ovo pitanje, uz napomenu da će zastupnik dobiti odgovor u pisanoj formi.

**Zastupnik Admir Škandro:**

*(Zastupničko pitanje upućeno Vladi Kantona i Ministarstvu prostornog uređenja, gradnje, zaštite okoliša, povratka i stambenih poslova)*

„Sredstva za infrastrukturne projekte i interventne projekte u općinama s područja Kantona Središnja Bosna u 2020. godini koja su dodijeljena fizičkim osobama, jesu li dodjeljivana u skladu s pozitivnim zakonskim propisima i kojim?“

**Zastupnik Anto Lozančić:**

*(Zastupnička inicijativa upućena Vladi Kantona i Kantonalnoj upravi za branitelje)*

„Podnosim Inicijativu za izmjenu Pravilnika, pri Kantonalnoj upravi za branitelje, za dodjelu stipendije. Naime, postojećim Pravilnikom studenti prvih godina fakulteta, kao i studenti prve godine II. ciklusa poslijediplomskog studija nemaju pravo ni aplicirati za dobivanje stipendije, što je diskriminacija. Također je činjenica da je od Rata prošlo više od 25 godina a postojećim pravilnikom djeca poginulih branitelja imaju prednost.

Potrebno je da Vlada Kantona što prije inicira izmjenu postojećeg Pravilnika kako bi svi studenti imali pravo predati zahtjev za stipendiju. Pri izradi novog pravilnika potrebno je ugraditi navedene kriterije, a neki od takvih kriterija bi trebali biti i da djeca koja studiraju izvan Kantona Središnja Bosna dobiju veći broj bodova zbog većih troškova, uz ostale kriterije.“

**Zastupnik Elvedin Mušanović:**

*(Zastupničko pitanje upućeno Zavodu za zdravstveno osiguranje Kantona Središnja Bosna, n/r ravnatelja Dragana Solomuna,, n/r zamjenika ravnatelja Salema Hodžića)*

„Na osnovi članka 72. Poslovnika Sabora Kantona Središnja Bosna, posredstvom Stručne službe Sabora Kantona Središnja Bosna, upućujem zastupničko pitanje Zavodu za zdravstveno osiguranje Kantona Središnja Bosna i molim da me se o tom pisano izvijesti.

Molim da mi dostavite informaciju: koliko je u 2018., 2019. i 2020. godini na mjesečnim razinama uplaćeno financijskih sredstava u proračun Zavoda za zdravstveno osiguranje Kantona Središnja Bosna iz svih općina (prema mjestu prebivališta osiguranika) s područja Kantona, na osnovi:

- premije zdravstvenog osiguranja;

- doprinosa za osnovno zdravstveno osiguranje?“

**Zastupnik Elvedin Mušanović:**

*(Zastupničko pitanje upućeno Zavodu za zdravstveno osiguranje Kantona Središnja Bosna, n/r ravnatelja Dragana Solomuna, n/r zamjenika ravnatelja Salema Hodžića)*

„Na osnovi članka 72. Poslovnika Sabora Kantona Središnja Bosna, posredstvom Stručne službe Sabora Kantona Središnja Bosna, upućujem zastupničko pitanje Zavodu za zdravstveno osiguranje Kantona Središnja Bosna i molim da me se o tom pisano izvijesti.

Što ste do sada poduzeli u povodu moje Inicijative da se bračnim parovima koji imaju problema sa sterilitetom omogući sufinanciranje drugog i trećeg pokušaja izvantjelesne oplodnje, od strane Zavoda za zdravstveno osiguranje Kantona Središnja Bosna?“

**Zastupnica Dajana Maros:**

*(Zastupnička inicijativa upućena Vladi Kantona, javnim poduzećima i zavodima)*

„Sukladno trenutačnoj situaciji u državi i neprekidnom odlasku mladih ljudi nakon završenog školovanja, a u svrhu ostanka i opstanka mladog stanovništva i školovanog kadra u našoj državi, predlažem sljedeće:

Da se najboljim studentima na završnim godinama studija ponudi obavljanje pripravničkog staža, kao i mogućnost stalnog zaposlenja u tim subjektima. Smatram da bi se ovom inicijativom napravio korak naprijed kada je u pitanju egzistencija mladih, radno sposobnih ljudi koji žele raditi u svojoj državi.

Kao osoba koja pripada mlađoj populaciji, mislim da bi ovo bila motivirajuća činjenica i vjetar u leđa svim mladim osobama koje su u procesu školovanja.“

**PREDSJEDATELJ SABORA**

 Josip Kvasina, dipl.oec. v.r.